विधाता उंआं ते पुलिंग शब्द ऐ पर किश लोक-कत्थें च एह् शब्द स्त्री आस्तै बरतोए दा ऐ ते कन्नै गै इस लोक-कत्थै च इ’ब्बी दस्से दा ऐ जे विधाता इयां गै अपनी मनमर्जी कन्नै लोकें दे भागें च दुख-सुख नेईं लिखदी, ओह् उन्दे कर्में दा गै फल लिखदी ऐ। जि’यां ‘विधाता’ नां दी लोक-कत्थै च दस्सेआ गेदा ऐ इक दिन विधाता दी कुड़ी गी कुसै ने तान्ना मारेआ जे ओह्दी मां कुलटा ऐ की जे ओह् रोज राती कुतै जन्दी ऐ ते एह् कोई चंगी जनानियें दे लच्छन नेईं हैन। कुड़ी ने रातीं अपनी माऊ दा पिच्छा कीता। पैह्ली गै रातीं उन्ने दिक्खेआ जे ओह्दी मां कुसै कक्खें दी कुल्ली च गेई ते उत्थें सुत्ते दे इक नौजुआन ग’बरू दे मत्थे पर लिखी आई कल कोला तूं इत्थूं दा राजा होगा।" विधाता लेख लिखियै दुए थाह्र टुरी गेई ते ओह्दी कुड़ी अपने घर परतोई आई।